Document ID: 32011D0665
Publication Date: 2011-10-04

Title and Content:
KOMISIJAS ĪSTENOŠANAS LĒMUMS
(2011. gada 4. oktobris)
par Eiropas apstiprināto dzelzceļa ritekļu tipu reģistru
(izziņots ar dokumenta numuru C(2011) 6974)
(Dokuments attiecas uz EEZ)
(2011/665/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2008. gada 17. jūnija Direktīvu 2008/57/EK par dzelzceļa sistēmas savstarpēju izmantojamību Kopienā (1) un jo īpaši tās 34. panta 4. punktu,
tā kā:
(1)
Saskaņā ar Direktīvas 2008/57/EK 34. panta 1. punktu Eiropas Dzelzceļa aģentūra (turpmāk “Aģentūra”) izveido un uztur tādu ritekļu tipu reģistru, kuru ekspluatāciju Kopienas dzelzceļa tīklā apstiprinājušas dalībvalstis.
(2)
Dažiem esošajiem ritekļiem nav iespējams noteikt atbilstību ritekļa tipam, kas ir apstiprināts saskaņā ar Direktīvas 2008/57/EK 26. pantu. Tomēr iespēja iekļaut visu ekspluatācijā esošo ritekļu tehniskos raksturlielumus vienā vienotā reģistrā var būt dzelzceļa nozarei lietderīga.
(3)
Ritekļa izmantošanas ierobežojumi, kas minēti Direktīvas 2008/57/EK 33. panta 2. punkta e) apakšpunktā, parasti ir jāatspoguļo īpašā kodā. Šie ierobežojumu kodi ir jāharmonizē. Valsts ierobežojumu kodi jāizmanto tikai tiem ierobežojumiem, kas atspoguļo esošās dzelzceļa sistēmas konkrētus raksturlielumus kādā dalībvalstī un ko tādā pašā nozīmē citās dalībvalstīs nevar piemērot. Aģentūrai ir regulāri jāatjaunina harmonizēto ierobežojumu kodi un valsts kodi un tie jāpublicē savā tīmekļa vietnē.
(4)
Saskaņā ar Direktīvas 2008/57/EK 34. panta 3. punktu, kad tipa apstiprinājums kādā dalībvalstī ir piešķirts, grozīts, atlikts vai atcelts, šīs dalībvalsts valsts drošības iestāde par to informē Aģentūru, lai tā varētu atjaunināt reģistra datus. Reģistrā jāiekļauj ritekļu tipi, kas apstiprināti saskaņā ar Direktīvas 2008/57/EK 26. pantu. Tāpēc, informējot Aģentūru, valsts drošības iestādes norāda, kuri šā tipa parametri ir pārbaudīti saskaņā ar paziņotajiem valsts noteikumiem. Minētā norāde ir jāveido saskaņā ar atsauces dokumentu, kas minēts Direktīvas 2008/57/EK 27. panta 4. punktā.
(5)
Eiropas Dzelzceļa aģentūra 2010. gada 20. decembrī iesniedza Komisijai savu Ieteikumu ERA/REC/07-2010/INT.
(6)
Šajā lēmumā paredzētie pasākumi ir saskaņā ar Direktīvas 2008/57/EK 29. pantu izveidotās komitejas atzinumu,
IR PIEŅĒMUSI ŠO LĒMUMU.
1. pants
Priekšmets
Šis lēmums nosaka specifikāciju apstiprināto ritekļu tipu Eiropas reģistram, kas minēts Direktīvas 2008/57/EK 34. pantā.
2. pants
Eiropas apstiprināto ritekļu tipu reģistra specifikācija
1. Aģentūra izstrādā, izmanto un uztur Eiropas apstiprināto ritekļu tipu reģistru, pamatojoties uz specifikāciju, kas noteikta I un II pielikumā.
2. Eiropas apstiprināto ritekļu tipu reģistrā (EARTR) ir iekļauti dati par ritekļu tipiem, ko apstiprinājušas dalībvalstis saskaņā ar Direktīvas 2008/57/EK 26. pantu.
3. Ritekļu tipi, kas apstiprināti kādā dalībvalstī pirms 2010. gada 19. jūlija un kam viens vai vairāki ritekļi apstiprināti vienā vai vairākās dalībvalstīs saskaņā ar Direktīvas 2008/57/EK 22. vai 24. pantu pēc 2010. gada 19. jūlija, ir uzskatāmi par tādiem, uz ko attiecas Direktīvas 2008/57/EK 26. panta noteikumi, un tie jāreģistrē EARTR. Šajā gadījumā reģistrējamie dati var aprobežoties ar parametriem, kas pārbaudīti tipa apstiprinājuma procesa laikā.
4. Ritekļu tipi, ko var reģistrēt brīvprātīgi, minēti I pielikuma 1. iedaļā.
5. Numura, ko saņem katrs ritekļu tips, struktūra ir noteikta III pielikumā.
6. Reģistram jāsāk darbs līdz 2012. gada 31. decembrim. Līdz tam laikam informāciju par apstiprinātajiem ritekļu tipiem savā tīmekļa vietnē publicē Aģentūra.
3. pants
Informācija, ko nosūta valsts drošības iestādes
1. Dalībvalstis nodrošina, lai valsts drošības iestādes sniedz informāciju par tipa apstiprinājumiem, ko tās piešķīrušas saskaņā ar II pielikumu.
2. Valsts drošības iestādes sniedz šā panta 1. punktā minēto informāciju saskaņā ar noteikumiem, kas izklāstīti I pielikuma 5.2. punktā.
3. Valsts drošības iestādes nosūta šo informāciju, izmantojot elektronisku standarta veidlapu, kas atrodama tīmeklī, un aizpildot attiecīgos laukus.
4. Valsts drošības iestādes ne vēlāk kā četru mēnešu laikā pēc šā lēmuma spēkā stāšanās datuma sniedz informāciju, kas attiecas uz ritekļu tipa apstiprinājumiem, kurus tās piešķīrušas laikā no 2010. gada 19. jūlija līdz šā lēmuma spēkā stāšanās datumam.
4. pants
Ierobežojumu kodi
1. Visās dalībvalstīs izmanto harmonizētus ierobežojumu kodus.
Aģentūra regulāri atjaunina harmonizēto ierobežojumu kodu sarakstu visai Eiropas Savienības dzelzceļa sistēmai un to publicē savā tīmekļa vietnē.
Ja kāda valsts drošības iestāde uzskata, ka harmonizēto ierobežojumu kodu sarakstā ir jāpievieno jauns kods, tā lūdz Aģentūru novērtēt šā jaunā koda iekļaušanu.
Aģentūra novērtē pieprasījumu, apspriežoties ar citām valstu drošības iestādēm. Vajadzības gadījumā Aģentūra iekļauj jauno ierobežojumu kodu sarakstā. Pirms grozītā saraksta publicēšanas Aģentūra to nosūta Komisijai kopā ar izmaiņu pieprasījumu un tā novērtējumu.
Komisija regulāri informē dalībvalstis ar komitejas starpniecību, kas izveidota ar Direktīvas 2008/57/EK 29. panta 1. punktu.
2. Aģentūra regulāri atjaunina valstu ierobežojumu kodu sarakstu. Valstu ierobežojumu kodi jāizmanto tikai tiem ierobežojumiem, kas atspoguļo esošās dzelzceļa sistēmas konkrētus raksturlielumus kādā dalībvalstī un ko citās dalībvalstīs nevar piemērot tādā pašā nozīmē.
Attiecībā uz ierobežojumu veidiem, kas nav norādīti 1. punktā minētajā sarakstā, valsts drošības iestāde lūdz Aģentūru iekļaut valstu ierobežojumu kodu sarakstā jaunu kodu. Aģentūra novērtē pieprasījumu, apspriežoties ar citām valstu drošības iestādēm. Vajadzības gadījumā Aģentūra iekļauj jauno ierobežojumu kodu sarakstā. Pirms grozītā saraksta publicēšanas Aģentūra nosūta to Komisijai kopā ar izmaiņu pieprasījumu un tā izvērtējumu.
Komisija regulāri informē dalībvalstis ar komisijas starpniecību, kas izveidota saskaņā ar Direktīvas 2008/57/EK 29. panta 1. punktu.
3. Ar ierobežojumu kodu daudzvalstu drošības iestādēm rīkojas tāpat kā ar valstu ierobežojumu kodiem.
4. Ierobežojumus bez koda var izmantot tikai tādiem ierobežojumiem, kurus to konkrēto raksturlielumu dēļ nevar piemērot vairākiem ritekļa tipiem.
5. pants
Nobeiguma noteikumi
1. Aģentūra publicē un regulāri atjaunina Eiropas apstiprināto ritekļu tipu reģistra izmantošanas rokasgrāmatu. Kopā ar citu informāciju šajā rokasgrāmatā attiecībā uz katru parametru iekļauj arī atsauci uz savstarpējas izmantojamības tehnisko specifikāciju punktiem, kas ietver šim parametram noteiktās prasības.
2. Aģentūra iesniedz Komisijai ieteikumu par to ritekļu tipu iespējamo iekļaušanu reģistrā, kas apstiprināti pirms 2010. gada 19. jūlija, un par iespējamiem grozījumiem šajā lēmumā, pamatojoties uz pieredzi, kas gūta ne vēlāk kā astoņpadsmit mēnešus pēc šā lēmuma stāšanās spēkā.
6. pants
Piemērošanas datums
Šo lēmumu piemēro no 2012. gada 15. aprīļa.
7. pants
Adresāti
Šis lēmums ir adresēts Eiropas Dzelzceļa aģentūrai un dalībvalstīm.
Briselē, 2011. gada 4. oktobrī

Classification:
Level 1 Categories: 100158
100150
100154
100144
Level 2 Categories: 100221
100239
100222
100261
100174
100223
100176
Level 3 Categories: 2472
5769
5442
3641
4361
4539
4488
All Categories: 3011
3430
3641
4657
4821
5351
5864
6775
7985